Meland rådhus
**Meland** var en kyst- og øykommune nord for Bergen kommune i Vestland fylke, i Nordhordland. Etter kommunereformen i 2020 gikk Meland kommune inn i Alver kommune.

Geografi
--------

Nord for Meland ligger tidligere Radøy kommune. Mellom Meland og Radøy går Mangerfjorden og Radfjorden. Mot øst ligger tidligere Lindås kommune, og mot sørvest ligger Askøy kommune. Mellom Askøy og Meland går Herdlefjorden.

Det tidligere kommunesenteret Frekhaug ligger sør på øya Holsnøy. Øya utgjør hoveddelen av kommunen. I tillegg kommer Flatøy, Øpso, og flere små øyer. Nordhordlandsbrua fra Bergen kommune kommer i land på Flatøy. Europavei 39 går videre nordover gjennom Lindås kommune. Meland kommune hadde navn etter gården Meland på Holsnøy. Her er det også kirke (Meland kirke).

Meland var den hurtigst voksende kommunen i Hordaland og den syvende hurtigst voksende kommunen i Norge.[] I 2008 økte folketallet med 245 mennesker, noe som tilsvarer en økning på 3,9 %.

Historie
--------

### Kommune fra 1923

Meland sokn var fra 1885 en del av Alversund prestegjeld og kommune. Meland ble egen kommune i 1923. En del av Holsnøy og litt av Askøy fikk navnet Meland kommune. Ved kommuneendringer i 1964 overtok Meland Flatøy fra gamle Hamre kommune. Gamle Herdla kommunes områder nord på Holsnøy ble også overtatt. Områdene på Askøy ble overført til Askøy kommune.

### Kommunereformen

I forbindelse med Kommunereformen vedtok kommunestyret i Meland 22. juni 2016 kommunesammenslåing med nabokommunene Lindås og Radøy. Sammenslåing ble vedtatt mot stemmene til Senterpartiet, Miljøpartiet De Grønne og bygdelisten Folkeviljen, samt en utbryter hver fra Arbeiderpartiet og Fremskrittspartiet. I et felles kommunestyremøte for Meland, Lindås og Radøy 22. juni 2017 ble det vedtatt at den nye storkommunen fra 1. januar 2020 skulle hete Alver.

Politikk
--------

Kommunestyret hadde 27 representanter. I perioden 2015–2019 var åtte partier representert:

* Arbeiderpartiet 7 mandater
* Høyre 5 mandater
* Fremskrittspartiet 4 mandater
* Senterpartiet 3 mandater
* Kristelig Folkeparti 3 mandater
* Miljøpartiet De Grønne 2 mandater
* Venstre 2 mandater
* Bygdelista Folkeviljen 1 mandat

Øyvind Helland Oddekalv (Ap) ble ny ordfører og Nils Marton Aadland (H) varaordfører i et samarbeid mellom Ap, H og Sp fra 2015.

Næringsliv
----------

### Aviser

Avisene *Strilen* og *Nordhordland* har nyheter fra Meland. Regionavisa *Bergens Tidende* skriver også mye om hendelser i Meland. I tillegg har *Bergensavisen* en viss dekning fra kommunen.

Kultur
------

### Kommunevåpenet

Kommunevåpenet til Meland er på rød grunn en sølvfarget navarspiss som vender nedover. Navarsmiing har lange tradisjoner i Meland. En navar er et trebor.

Kommunevåpenet ble valgt av kommunestyret i oktober 1986. Man hadde da hatt en motivkonkurranse der det kom inn 51 forslag til kommunevåpen. I mai 1987 ble det vedtatt i statsråd at «*Meland kommunes våpen skal vera: På raud grunn ein sølv navar-spiss som vender nedover. Meland kommunes flagg skal vera: På raud grunn ein kvit navar-spiss som vender nedover.*»

### Tusenårssted

Kommunens tusenårssted er en hestekastanje, er plantet ved innfallsporten til Frekhaug Torg.

Kjente personer fra Meland
--------------------------

* Nils Lavik (1884-1966), stortingsrepresentant (KrF)
* Dan Fosse (1918-1987), skuespiller
* Kjell Johnsen 1921-2007), fysiker og professor
* Narve Bjørgo (f. 1936), historiker og professor
* Haldis Reigstad (f. 1939), lyriker
* Jostein Helge Bernhardsen (f. 1945), ambassadør
* Knut Aase (f. 1948), økonom og professor
* Kåre Eikeland (f. 1951), avistegner i Stavanger Aftenblad
* Lise Klaveness (f. 1981), landslagsspiller i fotball
* Kevin Vågenes (f. 1986), norsk komiker

| * v
* d
* r
Offentlige grunnskoler i Meland kommune |
| --- |
| Barneskoler: | Grasdal skule  **·** Sagstad skule  **·** Vestbygd skule | Skoler |
| Ungdomsskoler: | Meland ungdomsskule |
| Kombinerte skoler: | Rossland skule |

Referanser
----------

1. ↑  «Arealstatistikk for Norge». Statens kartverk. 27. februar 2018.
2. ↑  ; *Befolkning, 1. januar 2016*.
3. ↑  Morten Sæle (22. juni 2016). «Meland har sagt ja!». *Nordhordland*. Besøkt 22. juni 2016.
4. ↑  Anders Tesdal Galtung; Leif Rune Løland (22. juni 2017). «– Dette er ein stor dag i Nordhordland». *NRK Hordaland*. Tim Christian Wassmo (foto). Besøkt 22. juni 2017.
5. ↑  Valgresultat.no: Kommunestyrevalg 2015 Meland kommune[*død lenke*]
6. ↑  Yngve Garen Svardal (16. september 2015). «Ap og Høgre går saman i Meland». *Nordhordland*. Besøkt 1. januar 2020.
7. ↑  Kommunevåpenet for Meland[*død lenke*]

Se også
-------

* Meland Golfklubb

Eksterne lenker
---------------

* Offisielt nettsted Rediger på Wikidata

* (en) Meland (former municipality) – kategori av bilder, video eller lyd på Commons Rediger på Wikidata
* (no) «Meland» i *Store norske leksikon*
* (no) Meland på NLIs Lokalhistoriewiki.
* (no) Meland i Bergen byarkiv
* Dronebilder del 1
* Dronebilder del 2

|  |  |
| --- | --- |
| Oppslagsverk/autoritetsdata | Store norske leksikon **·** Bergen byleksikon **·** Lokalhistoriewiki **·** GeoNames **·** Sentralt stedsnavnregister **·** MusicBrainz
 |